ΓΡΑΠΤΗ ΕΡΩΤΗΣΗ P-3991/98

υποβολή: Georg Jarzembowski (PPE) προς την Επιτροπή

(21 Δεκεμβρίου 1998)

Θέμα: Αναγνώριση της πλήρως ηλεκτρονικής συσκευής ελέγχου στα κράτη που μετέχουν στην Ευρωπαïκή Συμφωνία περί της Εργασίας των Πληρωμάτων Οχημάτων που εκτελούν Διεθνείς Οδικές Μεταφορές (ΕΣΕΠΟΔΟΜ)

Με την τροποποίηση των κανονισμών (ΕΟΚ) 3820/85(1) και (ΕΟΚ) 3821/85(2) από τον κανονισμό (ΕΚ) 2135/98(3), ορισμένα οχήματα που εκτελούν μεταφορές εμπορευμάτων και επιβατών, τα οποία τίθενται για πρώτη φορά σε κυκλοφορία, πρέπει να είναι εξοπλισμένα με πλήρως ηλεκτρονική συσκευή ελέγχου. Σύμφωνα με το άρθρο 2, παράγραφος 1(α) του κανονισμού (ΕΚ) 2135/98, για την έγκριση του αρχικού αυτού εξοπλισμού απαιτείται η θέσπιση ειδικής νομοθετικής πράξης μετά από 24μηνη μεταβατική περίοδο.

Η καθιέρωση της νέας πλήρως ηλεκτρονικής συσκευής ελέγχου δημιουργεί ορισμένα προβλήματα στις επιχειρήσεις εμπορευματικών οδικών μεταφορών δεδομένου ότι δεν είναι σαφές εάν η νέα συσκευή ελέγχου θα αναγνωρίζεται επίσης από τα συμβαλλόμενα στην ΕΣΕΠΟΔΟΜ κράτη ή εάν κατά την είσοδο φορτηγών οχημάτων ή λεωφορείων σε ένα κράτος της ΕΣΕΠΟΔΟΜ θα απαιτείται επιπλέον η εγκατάσταση και η χρησιμοποίηση της παλαιάς συσκευής ελέγχου.

Εν όψει των ανωτέρω εκτιμήσεων, μπορεί να αναφέρει η Επιτροπή:

1. Υπάρχει χρονοδιάγραμμα για την έκδοση της νομοθετικής πράξης που ζητείται στο άρθρο 1, παράγραφος 1(α) του κανονισμού (ΕΚ) 2135, η οποία θα καθορίζει την έναρξη της 24μηνης μεταβατικής περιόδου όσον αφορά τον υποχρεωτικό εξοπλισμό των νέων φορτηγών οχημάτων και λεωφορείων με πλήρως ηλεκτρονική συσκευή ελέγχου;

2. Προβλέπει η Συμφωνία ΕΣΕΠΟΔΟΜ ότι τα οχήματα που είναι εξοπλισμένα με τη νέα συσκευή ελέγχου θα πρέπει κατά την είσοδό τους σε συμβαλλόμενο στην ΕΣΕΠΟΔΟΜ κράτος να μεταφέρουν και τον παλαιότερο εξοπλισμό ή υπάρχουν νομοθετικές διατάξεις που προβλέπουν την αναγνώριση της πλήρως ηλεκτρονικής συσκευής ελέγχου από τα κράτη της ΕΣΕΠΟΔΟΜ;

3. Σχεδιάζει η Επιτροπή τη σύναψη ειδικής συμφωνίας με τα κράτη της ΕΣΕΔΟΠΟΜ με στόχο την αναγνώριση της νέας συσκευής ελέγχου;

Απάντηση του κ. Kinnock εξ ονόματος της Επιτροπής

(10 Φεβρουαρίου 1999)

1. Η νομική πράξη (κανονισμός της Επιτροπής), που αναφέρεται στο άρθρο 2 παράγραφος 1 εδάφιο α του κανονισμού του Συμβουλίου (ΕΚ) 2135/98 της 24ης Σεπτεμβρίου 1998 για την τροποποίηση του κανονισμού (ΕΟΚ) 3821/85 σχετικά με τον εξοπλισμό καταγραφής κατά τις οδικές μεταφορές και στην οδηγία 88/599/ΕΟΚ σχετικά με την εφαρμογή των κανονισμών (ΕΟΚ) 3820/84 και (ΕΟΚ) 3821/85(4), πρόκειται να δημοσιευθεί στην επίσημη εφημερίδα έως το καλοκαίρι του 1999.

2. Η υφιστάμενη Ευρωπαϊκή Συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (ΕΣΕΠΟΔΟΜ) προβλέπει στο άρθρο 10 παράγραφος 1 εδάφιο α ότι ο ηλεκτρονικός εξοπλισμός καταγραφής σύμφωνα με τον κανονισμό του Συμβουλίου (ΕΟΚ) 3821/85 της 20ης Δεκεμβρίου 1985(5) ανταποκρίνεται στις απαιτήσεις του εν λόγω άρθρου σε ότι αφορά την έγκριση τύπου, την εγκατάσταση, τη χρήση και τις επιθεωρήσεις. Ως εκ τούτου ο νέος ψηφιακός εξοπλισμός σύμφωνα με το παράρτημα ΙΒ του κανονισμού του Συμβουλίου (ΕΟΚ) 3821/85 (όπως τροποποιήθηκε από τον κανονισμό του Συμβουλίου (ΕΚ) 2135/98) ανταποκρίνεται επίσης προς τις απαιτήσεις του άρθρου 10 της συμφωνίας ΕΣΕΠΟΔΟΜ. Κατά συνέπεια, τα οχήματα που διαθέτουν τον εν λόγω νέο ψηφιακό εξοπλισμό καταγραφής δε χρειάζεται να διαθέτουν επίσης και τον παλαιού τύπου ταχυγράφο.

3. Λαμβάνοντας υπόψη τα ανωτέρω θα ήταν περιττό να συναφθούν ειδικές συμφωνίες για την αναγνώριση του νέου εξοπλισμού καταγραφής. Η Επιτροπή θα ενημερώσει τον Ευρωπαϊκό οικονομικό χώρο (ΕΟΧ) - τις χώρες ΕΣΕΠΟΔΟΜ σχετικά με τα χαρακτηριστικά του νέου αυτού εξοπλισμού προκειμένου να εξοικειωθούν οι αρμόδιες αρχές τους με τη χρήση του.

Η Επιτροπή από κοινού με τα κράτη μέλη έχει επίσης αναλάβει μέτρα για την τροποποίηση του κανονισμού ΕΣΕΠΟΔΟΜ ώστε να καθοριστεί η συγκεκριμένη ημερομηνία για την υποχρεωτική καθιέρωση του νέου ψηφιακού εξοπλισμού καταγραφής στις χώρες ΕΣΕΠΟΔΟΜ που δεν συμμετέχουν στον ΕΟΧ.

(1) ΕΕ L 370 της 31.12.1985, σελ. 1.

(2) ΕΕ L 370 της 31.12.1985, σελ. 8.

(3) ΕΕ L 274 της 9.10.1998, σελ. 1.

(4) ΕΕ L 274 της 9.10.1998.

(5) ΕΕ L 370 της 31.12.1985.